Source: https://www.otazkanapravnika.eu/sk/pravny-blog/sr-porusila-pravo-na-slobodu-prejavu
Timestamp: 2018-10-23 07:45:43+00:00
Document Index: 1071321

Matched Legal Cases: ['súd ', 'čl. 10', '§ 19', 'súd ', 'súd ', 'súd ', 'čl. 10']

SR porušila právo na slobodu prejavu | Otázka Na právnika
SR porušila právo na slobodu prejavu
Prečítaných: 737 236
autor: Otázka na právnika, 12 Dec, 2017
V prípade MAC TV s. r. o. vedenom proti Slovenskej republike porušila SR právo na slobodu prejavu. Európsky súd pre ľudské práva vyhlásil dňa 28.11. 2017 rozsudok, ktorým rozhodol o porušení práva na slobodu prejavu zaručeného čl. 10 Dohovoru na ochranu ľudských práv a základných slobôd.
MAC TV s. r. o. mala uraziť zosnulého poľského prezidenta
Sťažovateľ (MAC TV s.r.o.) je vysielateľom programu JOJ PLUS. Po páde lietadla, v ktorom cestoval zosnulý prezident Poľska L. Kaczyński, spoločnosť odvysielala glosu, ktorá končila slovami: „Je mi ľúto, ale ja Poliakov neľutujem. Ja im závidím.“ Rada pre vysielanie a retransmisiu uložila spoločnosti MAC TV s. r. o. pokutu 5.000€ za delikt podľa ustanovenia § 19 ods. 1 písm. a) zákona o vysielaní. Uvedená glosa podľa Rady zasiahla do dôstojnosti zosnulého prezidenta. Najvyšší súd SR potvrdil rozhodnutie Rady pre vysielanie a retransmisiu. Ústavný súd SR tiež považoval rozhodnutie Rady za správne.
Ako rozhodol Európsky súd pre ľudské práva?
Podľa súdu nebol zásah do práva na slobodu prejavu spoločnosti nevyhnutný v demokratickej spoločnosti. Hranice prípustnej kritiky sú pri politikoch omnoho širšie ako pri súkromných osobách (viď napr. rozsudok ESĽP Lindon, Otchakovsky-Laurens a July proti Francúzsku, č. sťažnosti. 21279/02 a 36448/02, ods. 46, a rozsudok Couderc a Hachette Filipacchi Associés proti Francúzsku, č. sťažnosti 40454/07).
Glosa podľa súdu nepredstavovala zbytočný osobný útok alebo urážku zosnulého prezidenta. Podľa súdu glosa neprekročila hranice slobody prejavu zaručeného čl. 10 Dohovoru na ochranu ľudských práv a základných slobôd.
ESĽP spoločnosti MAC TV s. r. o. priznal 5.000€ ako náhradu majetkovej škody (pokuty udelenej Radou pre vysielanie a retransmisiu), 5.850€ ako náhradu nemajetkovej ujmy a 6.900€ ako náhradu nákladov a výdavkov.
Novelou zákona č. 289/2008 Z. z. o používaní elektronickej registračnej pokladnice sa zavádza…
Otázka na právnika, 26 Jan, 2015